《小鸟篇，上裴尹》
唐代·刘长卿

藩篱小鸟何甚微，翩翩日夕空此飞。只缘六翮不自致，

长似孤云无所依。西城黯黯斜晖落，众鸟纷纷皆有托。

独立虽轻燕雀群，孤飞还惧鹰鹯搏。自怜天上青云路，

吊影徘徊独愁暮。衔花纵有报恩时，择木谁容托身处。

岁月蹉跎飞不进，羽毛憔悴何人问。绕树空随乌鹊惊，

巢林只有鹪鹩分。主人庭中荫乔木，爱此清阴欲栖宿。

少年挟弹遥相猜，遂使惊飞往复回。不辞奋翼向君去，

唯怕金丸随后来。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。